《赠叶原静游雁荡归金陵兼呈大司马乔公》
明代·顾璘

汎览名山图，雁荡天下奇。天吴举蓬岛，乱掷沧海湄。

巉岩老蛟脊，诘曲盘桃枝。攒峰蔽青冥，星斗昼陆离。

灵湫倒银汉，六月飞寒澌。仙人隐洞府，玉简灵文垂。

白石充糇𩞯，紫芝可疗饥。凤笙乍缥缈，鹤驾时逶迤。

绿髓苟未变，丹梯讵能窥。叶子道者流，夙禀烟霞姿。

去冬游武夷，未惬心所期。今春策短杖，直往了无疑。

天台逢李生，拍手欣相持。溯流问桃水，探穴寻仇池。

俯瞰不测渊，仰凌万仞危。端坐天柱峰，要观日出时。

扶桑射东影，瞥见苍龙𩬞。太湖仅一勺，匡庐忽平夷。

呼酒酹苍梧，凤鸟来何迟。浩浩浙江涛，伍胥今谓谁。

桃花落已尽，芳草含碧滋。啼莺劝客饮，正与烟花宜。

满举白玉斗，吞却东南陲。坐觉方寸间，云峤相撑支。

归来回风亭，目光如玻璃。磈磊作奇画，琳琅吐新辞。

颠倒雷电走，苍茫神怪悲。十日说不辍，齿颊生凉飔。

四座烦郁散，听者俱忘疲。灵秘自此泄，海若安能私。

还拜大司马，请陈贱子诗。定知㠝岏势，纵横列阶墀。

迢递金银阙，梦寐如见之。谢客休挂席，孙公应解颐。

何必举五岳，高下论等差。至乐有同好，难与俗子知。

作者简介：顾璘（1476～1545）明代官员、文学家。字华玉，号东桥居士，长洲（今江苏省吴县）人，寓居上元（今江苏省南京市），有知人鉴。弘治间进士，授广平知县，累官至南京刑部尚书。少有才名，以诗著称于时，与其同里陈沂、王韦号称“金陵三俊”，后宝应朱应登起，时称“四大家”。著有《浮湘集》、《山中集》、《息园诗文稿》等。其曾评注杨士弘《唐音》。